M'Steen

M’s Teen (atau Malaysian Teenagers) merupakan kumpulan rap gadis yang pernah aktif di Malaysia pada awal dekad 90an. Anggotanya terdiri daripada Intan Azura Sulaiman (Intan), Syirin Said (Jaja), Noradilla Ali (Dilla), Mazlina Mohd Nayan (Myra) dan Shankey Jennifer Tee (Shankey). Kumpulan ini meraih kejayaan tempoh singkat dalam industri muzik antara 1992 dan 1994, di mana sepanjang tempoh itu, mereka telah mengeluarkan beberapa single serta sebuah album. M'Steen mula menerima pengiktirafan meluas menerusi lagu "Kembalilah Kasih".

Sejarah
M'Steen ditubuhkan pada 1992 oleh Jaja semasa menyaksikan kumpulan 4U2C membuat persembahan di The Mall, Kuala Lumpur. M'steen bermaksud Malaysia's Teenagers dan nama itu diberikan oleh Jaja sebelum ahli-ahli kumpulan dipilih.

Empat ahli kumpulan, Shankey, Jaja, Myra dan Intan menyertai pertandingan Street Rap yang diadakan di Pasar Budaya, Kuala Lumpur pada awal 1993. Biarpun tidak memenangi pertandingan itu, bakat mereka telah menarik minat syarikat rakaman Denoris Records yang menawarkan kepada mereka untuk menjadi artis rakaman. 

Bagi melengkapkan kumpulan ini, Noradilla Ali (Dilla) menyertai kumpulan itu, melengkapkan barisan ahli kumpulan M'Steen ialah seramai lima orang. Sebelum menyertai M'steen, Dilla merupakan peserta pertandingan akhir Asia Bagus 1992. Kesemua ahli kumpulan M'steen ketika itu berusia 16 tahun.

Album pertama (dan terakhir) M'Steen menjengah pasaran pada 29 November 1993, seminggu selepas pelancaran album pertama Res 2. Album yang mengambil nama kumpulan itu sebagai judul album, menampilkan gabungan muzik genre rap, R&B dan pop. Sebagai kelainan, album itu turut menampilkan beberapa lagu duet bersama penyanyi lelaki, iaitu lagu "Simfoni Kasih" (nyanyian Dilla bersama Johan Nawawi), dan lagu "Don't Let Your Life Just Fade Away" (nyanyian Jaja dan Razzi Rahman). "Simfoni Kasih" menjadi popular dan turut dijadikan lagu tema filem Femina arahan Aziz M. Osman yang ditayangkan pada Mac 1994.

Pada awal tahun yang sama, kumpulan ini telah diberi peluang untuk menjadi pelakon undangan dalam siri TV popular Cili Padi arahan Aziz. Pada April 1994, mereka berlima mula mengurangkan aktiviti sebagai penyanyi untuk memberi tumpuan kepada peperiksaan Sijil Pelajaran Malaysia (SPM) pada hujung tahun itu. Nama kumpulan M'Steen mula tenggelam selepas itu berbanding artis seangkatan dengan mereka seperti Feminin, Res2 dan Freshies.

Bagaimanapun, mereka bersatu semula untuk menjayakan persembahan di konsert Malam Seribu Bintang anjuran syarikat pembuat anak patung Barbie, Mattel di Stadium Negara pada 27 Ogos 1994. Turut terlibat ialah Rahim Maarof, Rima Rashidi, Wohnen dan KRU.

Aktiviti pasca-M'Steen
Jaja kini menetap di United Kingdom dan telah berkahwin dengan Lee Gaze, bekas gitaris kumpulan rock antarabangsa, Lostprophets. Mereka dikurniakan dua cahaya mata. Jaja kini menjadi sukarelawan untuk badan kebajikan kanak-kanak yang bernasib malang.

Dilla Ali sudah berkahwin dan mempunyai tiga anak dan juga mempunyai studio alih suaranya sendiri. Beliau juga pernah mengeluarkan album bersama Nassier Wahab dan Raja Ema. 

Intan Azura kemudian mencipta nama sebagai pelakon dan telah dicalonkan untuk beberapa anugerah pelakon terbaik.

Shankey tidak lagi aktif di dalam bidang seni, kini menjadi seorang ahli perniagaan yang berjaya. 

Manakala Myra telah meninggal dunia di satu kemalangan jalanraya membabitkan motosikal pada Disember 1996.

Diskografi

Album studio

Lagu dan single

Rujukan

Pautan luar 
 M'Steen di Discogs

Kumpulan padu suara Malaysia
Kumpulan pop Malaysia
Kumpulan penyanyi wanita Malaysia
Kumpulan muzik ditubuhkan pada tahun 1992
Kumpulan muzik dibubarkan pada tahun 1994